
Евразия экономикалык бирлигинин бажы аймагы боюнча кооптуу калдыктарды трансчек аралык алып өтүү жөнүндө 
МАКУЛДАШУУ

Евразия экономикалык бирлигине мүчө мамлекеттердин өкмөттөрү 2014-жылдын 29-майындагы Евразия экономикалык бирлиги жөнүндө келишимдин 29-беренесине негизденип,
[bookmark: _GoBack]Евразия экономикалык бирлигин (мындан ары – Бирлик) натыйжалуу иштетүү үчүн жагымдуу шарттарды түзүүгө умтулуп, 
Бирликке мүчө мамлекеттер (мындан ары – мүчө мамлекеттер) катышуучусу болуп саналган 1989-жылдын 22-мартындагы Кооптуу калдыктарды трансчек аралык ташууну жана аларды жок кылууну контролдоо жөнүндө Базель конвенциясында (мындан ары – Базель конвенциясы) каралган эл аралык милдеттенмелерди аткаруу принциптерин өзүнүн жактай тургандыгын ырастап,
төмөнкүлөр тууралуу макулдашты:

1-берене

Ушул Макулдашуу мүчө мамлекеттердин өз ара соода жүргүзүүсүндө Бирликтин бажы аймагы боюнча Үчүнчү өлкөлөргө карата тарифтик эмес жөнгө салуу чаралары жөнүндө протоколдо (2014-жылдын 29-майындагы Евразия экономикалык бирлиги жөнүндө келишимге № 7 тиркеме) каралган үчүнчү өлкөлөр менен соодада тарифтик эмес жөнгө салуу чаралары колдонулуучу товарлардын бирдиктүү тизмегинин 1.2 жана 2.3-бөлүмдөрүндө көрсөтүлгөн кооптуу калдыктарды (мындан ары – калдыктар) трансчек аралык которуштуруу менен байланышкан мамилелерди жөнгө салат.

2-берене

Ушул Макулдашуунун максаттары үчүн төмөнкүлөрдү билдирген түшүнүктөр колдонулат:
«мамлекеттик органдар» – калдыктарды трансчек аралык которуштурууда ушул Макулдашуу жана мүчө мамлекеттердин мыйзамдары менен белгиленген талаптардын бузулушунун алдын алуу, аныктоо жана бөгөт коюу боюнча функцияларды ишке ашыруучу мүчө мамлекеттердин органдары;
«корутунду (уруксат берүүчү документ)» – калдыктарды трансчек аралык которуштурууга укукту ырастоочу документ;
«арыз ээси» – калдыктарды трансчек аралык которуштурууга корутунду (уруксат берүүчү документ) алуу жөнүндө арыз менен компетентүү органга кайрылган жеке ишкер катары катталган юридикалык же жеке жак;
«компетентүү орган» – корутундуларды (уруксат берүүчү документтерди) берүүгө ыйгарым укуктуу мүчө мамлекеттин органы;
«калдыктарды трансчек аралык которуштуруу» – Бирликтин товары болуп эсептелген калдыктарды бир мүчө мамлекеттин аймагынан ташып чыгаруу жана башка мүчө мамлекеттин аймагына ташып кирүү, анын ичинде үчүнчү мүчө мамлекеттин аймагы аркылуу да (ички транзит) жана/же Бирликке мүчө болуп саналбаган мамлекеттин аймагына, ошондой эле калдыктарды бир мүчө мамлекеттин аймагынан башка мүчө мамлекеттин аймагы аркылуу ташып чыгаруу жана ошол эле мүчө мамлекеттин аймагына ташып кирүү.
Ушул Макулдашууда колдонулуучу башка түшүнүктөр Базель конвенциясына, 2014-жылдын 29-майындагы Евразия экономикалык бирлиги жөнүндө келишимге жана Бирликтин алкагында түзүлгөн эл аралык келишимдерге ылайык колдонулат.

3-берене

Ушул Макулдашуунун колдонулушу мүчө мамлекеттердин өз ара соода жүргүзүүсүндө калдыктарды трансчек аралык которуштурууну ишке ашыруучу жеке ишкерлер катары катталган юридикалык жана жеке жактарга жайылтылат.
Жеке жактардын өздүк колдонуусу үчүн калдыктарды трансчек аралык которуштуруусуна тыюу салынат.

4-берене

Калдыктарды бир мүчө мамлекеттин аймагынан Бирликке мүчө болуп саналбаган мамлекеттин аймагы аркылуу башка мүчө мамлекеттин аймагына трансчек аралык которуштуруу Базель конвенциясынын жоболоруна ылайык ишке ашырылат.

5-берене

Мүчө мамлекеттерде алардын мыйзамдарына ылайык калдыктардын трансчек аралык которулушун контролдоо жана көзөмөлдөө ишке ашырылат.
Мүчө мамлекеттерде калдыктарды көмүү жана (же) зыянсыздандыруу максатында аларды трансчек аралык которуштурууга жол берилбейт.

6-берене

Калдыктарды трансчек аралык которуштуруу Евразия экономикалык комиссиясы тарабынан бекитилүүчү бирдиктүү форма боюнча компетентүү орган тарабынан берилүүчү корутундунун (уруксат берүүчү документтин) негизинде жүргүзүлөт.
Корутунду (уруксат берүүчү документ) мүчө мамлекеттердин мыйзамдарында белгиленген тартипте жана мөөнөттө арыз ээсине берилет. Калдыктарды чыгарууга корутунду (уруксат берүүчү документ) аймагына калдыктарды ташып кирүү болжолдонуучу мүчө мамлекеттин компетентүү органы тарабынан берилген ушундай калдыктарды ташып кирүүгө корутунду (уруксат берүүчү документ) болгон учурда аймагынан аларды ташып чыгуу болжолдонуучу мүчө мамлекеттин компетентүү органы тарабынан берилет.
Ички транзит болгон учурда калдыктарды ташып чыгарууга корутундуну (уруксат берүүчү документти) берүү ушул берененин үчүнчү абзацында көрсөтүлгөн аларды ташып кирүүгө корутунду (уруксат берүүчү документ) жана аймагынан калдыктарды трансчек аралык которуштуруу болжолдонуучу мүчө мамлекеттин компетентүү органы тарабынан берилген ички транзитке корутунду (уруксат берүүчү документ) болгондо ишке ашырылат.
Бир мүчө мамлекеттин аймагынан башка мүчө мамлекеттин аймагы аркылуу ошол эле мүчө мамлекеттин аймагына калдыктарды трансчек аралык которуштурууда корутунду (уруксат берүүчү документ) берүү Базель конвенциясына ылайык аймагынан жана аймагына калдыктарды трансчек аралык которуштуруу болжолдонуп жаткан мүчө мамлекеттин компетентүү органынан кабарламаны алгандан кийин аймагы аркылуу калдыктар которулуштурулуп жаткан мүчө мамлекеттин компетентүү органы тарабынан жүргүзүлөт.
Корутундулардын (уруксат берүүчү документтердин) көчүрмөлөрү товарды коштоп жүрүүчү документтердин комплекттине кошо тиркелет.

7-берене

Аймагына калдыктар ташып киргизилген мүчө мамлекеттин жана (же) аймагы аркылуу калдыктарды трансчек аралык которуштуруу жүргүзүлгөн мүчө мамлекеттин мамлекеттик органдары корутундулары (уруксат берүүчү документтери) жок калдыктарды трансчек аралык которуштуруу фактыларын, ошондой эле корутундуларда (уруксат берүүчү документтерде) көрсөтүлгөн маалыматтардын калдыктарды трансчек аралык которуштурууну контролдоонун жана көзөмөлдөөнүн жүрүшүндө алынган маалыматтарга ылайык келбестигин аныктаган учурларда ушундай фактылар аныкталган датадан тартып 3 жумушчу күндүн ичинде өзүнүн мамлекетинин компетентүү органы аркылуу аймагынан калдыктар ташып чыгарылган мүчө мамлекеттин компетентүү органына бул тууралуу маалымдайт.

8-берене

Аймагынан калдыктар ташып чыгарылган мүчө мамлекеттин компетентүү органы ушул Макулдашуунун 7-беренесинде көрсөтүлгөн маалыматтарды алууда:
калдыктар корутундусу (уруксат берүүчү документи) жок которулуштурулган учурда – калдыктарды артка кайтаруу же болбосо Базель конвенциясынын ченемдерине ылайык аларды экологиялык негизделген ыкма менен жок кылуу боюнча чараларды көрөт;
корутундуда (уруксат берүүчү документте) көрсөтүлгөн маалыматтар калдыктарды трансчек аралык которуштурууну контролдоонун жана көзөмөлдөөнүн жүрүшүндө алынган маалыматтарга дал келбеген учурда:
корутундунун (уруксат берүүчү документтин) колдонулушун токтотуу жөнүндө чечим кабыл алат жана ушундай чечим кабыл алынган датадан тартып 3 жумушчу күндүн ичинде корутунду (уруксат берүүчү документ) берилген арыз ээсине, аймагына калдыктар ташып киргизилген (ташып кирүү болжолдонгон) мүчө мамлекеттин компетентүү органына жана аймагы аркылуу калдыктарды трансчек аралык которулуштурулган мүчө мамлекеттин компетентүү органына ал тууралуу маалымдайт (бул аталган компетентүү органдардын арыз ээсине берилген корутундуларды (уруксат берүүчү документтерди) чакыртып алуусу үчүн негиз болуп саналат);
калдыктарды кайтарып берүү же болбосо Базель конвенциясынын ченемдерине ылайык аларды экологиялык негизделген ыкма менен жок кылуу боюнча чараларды көрөт.

9-берене

Ушул Макулдашууда көрсөтүлбөгөн калдыктарды трансчек аралык которуштуруу тартибине, ошондой эле ташуучуга жана авариялык кырдаалдарды болтурбоо жана жоюу, адамдын ден соолугуна жана курчап турган чөйрөгө келтирилген зыяндын ордун толтуруу боюнча иш-чараларды ишке ашыруу тартибине талаптар мүчө мамлекеттердин мыйзамдары менен аныкталат.

10-берене

Ушул Макулдашуу жана калдыктарды трансчек аралык которуштурууга карата мүчө мамлекеттердин мыйзамдары менен белгиленген талаптарды аткарбоо же талаптагыдай аткарбоо мүчө мамлекеттердин мыйзамдарына ылайык жоопкерчиликке алып келет.

11-берене

Аймагынан калдыктар ташып чыгарылган мүчө мамлекеттин компетентүү органы жыл сайын, отчеттук жылдан кийинки жылдын 20-январына чейин ушул Макулдашуунун тиркемесине ылайык форма боюнча тиешелүү мезгил ичинде калдыктарды ташып чыгарууга берилген корутундулар (уруксат берүүчү документтер) жөнүндө отчетту аймагына калдыктар ташып киргизилген мүчө мамлекеттин компетентүү органына жөнөтөт (электрондук почта аркылуу).

12-берене

Мүчө мамлекеттердин өкмөттөрү бири-бирине жана Евразия экономикалык комиссиясына өз мамлекеттеринин компетентүү органдары жөнүндө маалымдайт.
Мүчө мамлекеттердин өкмөттөрүнүн компетентүү органдары өзгөргөн учурда 30 календардык күндүн ичинде бул тууралуу дипломатиялык каналдар аркылуу бири-бирине жана Евразия экономикалык комиссиясына кабарлайт.

13-берене

Ушул Макулдашууну колдонуу менен байланышкан талаш-тартыштар 2014-жылдын 29-майындагы Евразия экономикалык бирлиги жөнүндө келишимде аныкталган тартипте чечилет.

14-берене

Ушул Макулдашуу Бирликтин алкагында түзүлгөн эл аралык келишим болуп саналат жана Бирликтин укугуна кирет.

15-берене

Ушул Макулдашууга өзгөртүүлөр киргизилиши мүмкүн, алар өзүнчө протоколдор менен таризделет жана ушул Макулдашуунун 16-беренесинде аныкталган тартипте күчүнө киргизилет.

16-берене

Ушул Макулдашуу депозитарий дипломатиялык каналдар боюнча ушул Макулдашуунун күчүнө кириши үчүн зарыл болгон ички мамлекеттик жол-жоболорду мүчө мамлекеттер аткаргандыгы жөнүндө акыркы жазуу жүзүндөгү кабарламаны алган даиадан тартып 10 календардык күн өткөндөн кийин күчүнө кирет.


Чолпон-Ата шаарында 2019-жылдын 9-августунда орус тилинде бир түп нускада түзүлдү.
Ушул Макулдашуунун түп нускасы Евразия экономикалык комиссиясында сакталат, ал ушул Макулдашуунун депозитарийи болуп саналат, ар бир мүчө мамлекетке анын күбөлөндүрүлгөн көчүрмөсү жөнөтүлөт.


	Армения Республикасынын Өкмөтү үчүн
	Беларусь Республикасынын Өкмөтү үчүн
	Казакстан Республикасынын Өкмөтү үчүн
	Кыргыз Республикасынын Өкмөтү үчүн
	Россия Федерациясынын Өкмөтү үчүн

ТИРКЕМЕ

Евразия экономикалык бирлигинин 
бажы аймагы боюнча кооптуу 
калдыктарды трансчек аралык 
алып өтүү  жөнүндө макулдашууга






20__-жылы кооптуу калдыктарды трансчек аралык алып өтүүгө (ташып чыгарууга) 
берилген корутундулар (уруксат берүүчү документтер) жөнүндө

